DA meen nuwe Prasa-hoof is onbevoegArgieffoto Die Demokratiese Alliansie het Dinsdag gesê Sibusiso Sithole is nie bevoeg om die Passasierspooragentskap van Suid-Afrika (Prasa) reg te ruk nie. Maroela Media het vroeër berig Prasa het aangekondig Sibusiso Sithole is die agentskap se nuwe uitvoerende hoof vir ŉ tydperk van 12 maande. Die 12 maande is geldig vanaf 1 Junie 2018. Sithole was voorheen die stadsbestuurder van die eThekwini-munisipaliteit (Durban) en neem die leisels oor by Cromet Molepo, wat sedert Desember 2017 in dié posisie waarneem. Volgens Prasa is Sithole, ŉ ommeswaai-strateeg en beleidspesialis, aangestel om stabiliteit en sekerheid na Prasa te bring. Manny de Freitas, woordvoerder van die DA, het egter gesê die minister van vervoer, Blade Nzimande, het, met Sithole se aanstelling, Prasa se herlewing en omkeerstrategie gekortwiek nog voor dit begin het, en verwys na Sithole se “twyfelagtige verlede en beperkte kennis van die vervoerbedryf”. “Die DA het herhaaldelik versoek dat die aanstellingsproses vir hoofde van staatsinstansies hersien moet word, aangesien die huidige stelsel, waar die ministers hul eie diskresie gebruik, nie aanspreeklikheid inhou vir die aanstelling van ampsdraers nie,” het De Freitas gesê. “Dit is eenvoudig onaanvaarbaar dat die minister dit goeddink om ŉ individu, wat nie eens sy eie finansies kan bestuur nie, aan te stel by ŉ organisasie soos Prasa, wat gebuk gaan onder slegte skuld en wanbestuur.” De Freitas het gesê Sithole het self ongeveer R2 miljoen in slegte skuld, het versuim om sy inkomstebelasting te betaal en was traag om op te tree teen maatskappye wat by tenderbedrog betrokke was toe hy die stadsbestuurder van eThekwini was. “Mnr. Sithole se versuim om doeltreffend die sake van die stad van eThekwini te bedryf, laat die vraag ontstaan of hy bekwaam is om Prasa se probleme te hanteer.” Prasa het Dinsdag weer versuim om hul jaarlikse verslag in die parlement in te dien, wat al sedert Augustus verlede jaar uitstaande is.